
Nosilci projektov državnega kolesarskega omrežja v okviru Dogovora za razvoj regij

Datum: 	14.05.2026

Zadeva: 	Poziv k predložitvi vlog za neposredno potrditev operacij (NPO) za projekte državnega kolesarskega omrežja v okviru Dogovorov za razvoj regij

Spoštovani,

v Dogovore za razvoj regij (DRR) je uvrščen vaš projekt državnega kolesarskega omrežja. V skladu s soglasjem  Ministrstva za infrastrukturo morajo prijavitelji projektov oziroma upravičenci do kohezijskih sredstev najkasneje do 30. 9. 2026 na posredniško telo, Ministrstvo za infrastrukturo, predložiti popolno vlogo za neposredno potrditev operacije (NPO). Glede na navedeno vas pozivamo, da pospešite aktivnosti, povezane s pripravo in oddajo vlog za neposredno potrditev operacije, ter zagotovite njihovo pravočasno predložitev.
Za kvalitetno pripravo vlog smo pripravili obrazce, ki so dostopni na spletni strani Projekti državnega kolesarskega omrežja v okviru dogovorov za razvoj regij | GOV.SI. Poleg tega smo organizirali tudi delovno srečanje za potencialne prijavitelje, pri čemer so prezentacije s srečanja še vedno na voljo na navedeni spletni strani. Na podlagi izkušenj iz doslej prejetih in pregledanih vlog smo dodatno pripravili tudi Navodila za izpolnjevanje vlog za neposredno potrditev operacij v okviru DRR – Državno kolesarsko omrežje, ki so objavljena na omenjenem spletnem mestu. Pri tem posebej poudarjamo, da morajo biti vloge vsebinsko in formalno popolne, kar med drugim vključuje pridobitev vseh zahtevanih soglasij, novelirano projektno in investicijsko dokumentacijo, ki morajo biti med sabo usklajene in usklajeno z izdelano vlogo ter zagotovljena sredstva s strani upravičenca na ločenem stroškovnem mestu.
Hkrati s tem posebej opozarjamo na določena navodila Organa upravljanja za izvajanje Evropske kohezijske politike 2021 – 2027, na katera mora biti potencialen upravičenec pozoren že ob pripravi razpisne dokumentacije za oddajo del, ki bi lahko bila predmet EU sofinanciranja s sredstvi EKP 2021-2027. V razpisno dokumentacijo in pogodbe z izvajalci je potrebno skladno s kohezijskimi pravili vključiti zahteve glede zaščite finančnih interesov in ostale dodatne obvezne sestavine (logotipi, določilo glede informiranja in obveščanja javnosti, besedilo glede varstva osebnih podatkov in dejanskega lastništva, ter določilo glede upoštevanja načela DNSH). Podrobnejše usmeritve najdete v priloženih Navodilih za prijavitelje v Točki 5.  
Z namenom razjasnitve morebitnih odprtih vprašanj ter zagotavljanja učinkovitega nadaljnjega sodelovanja načrtujemo v mesecu maju oz. juniju izvedbo posebnih sestankov, o katerih boste pravočasno obveščeni. Na sestankih želimo posebej podrobno z nosilci projektov preveriti stanje priprave posameznega projekta. 
Ob tem še pojasnjujemo, da v kolikor do 30. 9. 2026 za projekte državnega kolesarskega omrežja v okviru dogovorov za razvoj regij ne bo podana popolna vloga za NPO, lahko regija (RRA, Razvojni svet regije), ministrstvo, pristojno ministrstvo ali nosilec posameznega projekta že predhodno, najkasneje pa do 30. 11. 2026 predlaga nove projekte za uvrstitev v Dogovor za razvoj regije. Če tega predloga ne bo oz. ne bo ustrezen, ostanek sredstev ni več del DRR in se bodo sredstva DKP 21-27 za ta specifični cilj po 30. 11. 2026 dodelila projektom, ki zadostujejo vsem pogojem in merilom EKP 2021-2027, po kriteriju najvišje stopnje pripravljenosti, prednostno na ravni Slovenije za sredstva iz Kohezijskega sklada (KS).

S spoštovanjem,


	        						      	      mag. Emilija Placer Tušar
							      vodja Finančnega sektorja


Pripravili:
· mag. Nataša Štor Zagoričnik, 
vodja Oddelka za evropska sredstva
· Edita Deljanin, 
Oddelek za evropska sredstva



















Priloga:
· Navodila za izpolnjevanje vlog za neposredno potrditev operacij v okviru DRR – Državno kolesarsko omrežje s prilogami



V vednost:
· Ministrstvo za kohezijo in regionalni razvoj
· Regionalne razvojne agencije

